ΑΕΚ Αρένα – Γεώργιος Καραπατάκης

Το ΑΕΚ Αρένα – Γεώργιος Καραπατάκης είναι ποδοσφαιρικό γήπεδο στη Λάρνακα της Κύπρου. Ανήκει στην ΑΕΚ Λάρνακας.

 Όνομα 
Το γήπεδο ονομάζεται «ΑΕΚ Αρένα – Γεώργιος Καραπατάκης» προς τιμή του πατέρα του προέδρου της ΑΕΚ κατά την προεδρία του οποίου οικοδομήθηκε το στάδιο, Άντρου Καραπατάκη.

 Ιστορικό 
Το ΑΕΚ Αρένα κατασκευάστηκε σε γη που ανήκει στο Γυμναστικό Σύλλογο Ζήνων (ΓΣΖ). Η ΑΕΚ και ο ΓΣΖ συμφώνησαν στη δημιουργία γηπέδου στη γη αυτή. Το γήπεδο ανήκει στην ΑΕΚ Λάρνακας, η οποία το κατασκεύασε με δικά της έξοδα. Την ευθύνη ανέγερσής του είχε η εταιρεία Balltown Holdings (Public) Ltd, που ιδρύθηκε για τον σκοπό αυτόν από το σωματείο της ΑΕΚ. 

Ο σχεδιασμός προέβλεπε την κατασκευή του γηπέδου σε δύο φάσεις. Η πρώτη φάση ξεκίνησε στις 7 Σεπτεμβρίου 2015. Αρχικά θα κατασκευάζονταν μόνο οι 3 από τις 4 κερκίδες. Ωστόσο, στην πορεία υλοποίησης του έργου, δόθηκε εντολή να κατασκευαστεί και η τέταρτη κερκίδα.  

Το γήπεδο εγκαινιάστηκε στις 17 Οκτωβρίου 2016 με τον αγώνα ΑΕΚ - Άρης στα πλαίσια της 7ης αγωνιστικής του πρωταθλήματος Α΄ κατηγορίας 2016-17. Η ΑΕΚ κέρδισε τον αγώνα με 4-0. Το πρώτο γκολ που επιτεύχθηκε στο ΑΕΚ Αρένα επιτεύχθηκε από τον Χόρχε Λαρένα. Τα επίσημα εγκαίνια έγιναν στις 27 Νοεμβρίου 2016.

Το πρώτο παιχνίδι ευρωπαϊκής διοργάνωσης πραγματοποιήθηκε στις 29 Ιουνίου 2017 στα πλαίσια του Α΄ προκριματικού γύρου του Γιούροπα Λιγκ 2017-18 όταν η ΑΕΚ αντιμετώπισε την Λίνκολν Ρεντ Ιμπς ΦΚ. Η ΑΕΚ κέρδισε τον αγώνα με 5-0.

 Χρηματοδότηση 
Το κόστος της κατασκευής του γηπέδου:

1) €7 εκατομμύρια η Α΄ φάση (ολοκληρώθηκε)

2) €3 εκατομμύρια η Β΄ φάση

 Κατηγορία 
Το γήπεδο αρχικά άνηκε στην κατηγορία 3 της UEFA. Μετά την ολοκλήρωση των έργων της Β΄ φάσης καθώς και άλλων έργων, το γήπεδο αναβαθμίστηκε στην ανώτατη κατηγορία, την κατηγορία 4.

 Εκπαιδευτικό πρόγραμμα "Ξενάγηση στο Γήπεδο" 
Στο γήπεδο λαμβάνει χώρα από το 2017 το πρώτο εκπαιδευτικό πρόγραμμα σε γήπεδο στην Κύπρο. Το εκπαιδευτικό πρόγραμμα «Ξενάγηση στο Γήπεδο» είναι ένα καινοτόμο πρόγραμμα με δραστηριότητες από διάφορα γνωστικά αντικείμενα, που καλλιεργούν μαθησιακούς στόχους της Δημοτικής Εκπαίδευσης. Όλες οι δραστηριότητες είναι αντιστοιχισμένες με τους δείκτες επιτυχίας και επάρκειας του Αναλυτικού Προγράμματος και έχει την επίσημη έγκριση του Υπουργείου Παιδείας της Κύπρου. Το πρόγραμμα προσφέρεται δωρεάν σε όλα τα παιδιά δημόσιων και ιδιωτικών Δημοτικών Σχολείων (Γ’-Στ’ τάξη). 

Τα βασικά ερωτήματα που απασχολούν το πρόγραμμα είναι «Πώς είναι ένα γήπεδο από μέσα;» και «Πώς είναι να κάνεις μάθημα μέσα σε ένα ποδοσφαιρικό γήπεδο;» Πέρα από την εις βάθος γνωριμία με το γήπεδο, το πρόγραμμα επιδιώκει μια ολοκληρωμένη μαθησιακή εμπειρία, η οποία μέσα από βιωματικές δραστηριότητες απαντά σε διάφορους εκπαιδευτικούς στόχους της επίσημης σχολικής ύλης. Τα παιδιά ξεναγούνται σε όλους τους χώρους του γηπέδου (αποδυτήρια, αγωνιστικός χώρος, κερκίδες, αίθουσα διασκέψεων τύπου, δημοσιογραφικά θεωρεία κ.λπ.), κάνοντας ταυτόχρονα στοχευμένες βιωματικές ασκήσεις (Ελληνικά, Μαθηματικά, Γεωγραφία, Ιστορία, Φυσική Αγωγή, Αγωγή Ζωής) υπό την καθοδήγηση/υποστήριξη των εκπαιδευτικών του προγράμματος. 

 Παραπομπές 

Κατηγορία:Στάδια ποδοσφαίρου στην Κύπρο
Κατηγορία:ΑΕΚ Λάρνακας (ποδόσφαιρο)
Κατηγορία:Λάρνακα